|  |  |  |
| --- | --- | --- |
|  |  |  |
|  |  |  |
| VEO / VTO |  |  |
| Kuukasjärvi | 12.12.2018 |  |
|  |  |  |
|  |  |  |

Maa- ja metsätalousministeriön lausuntopyyntö 13.11.2018

Liikenne- ja viestintäministeriön lausunto

Maa- ja metsätalousministeriö on pyytänyt liikenne- ja viestintäministeriöltä lausuntoa luonnoksesta kansallisen metsästrategian 2025:n päivitykseksi. Liikenne- ja viestintäministeriö lausuu asiasta määräajan jälkeen, mutta on tehnyt strategian päivitykseen huomioita valmisteluvaiheessa.

Liikenne- ja viestintäministeriö haluaa kiinnittää huomioita hallituskauden aikana laadittuihin strategioihin ja ohjelmiin, joiden toimeenpanolla voidaan edistää metsästrategian tavoitteiden toteutumista. Näitä liikenteen ja viestinnän hallinnonalalla laadittuja strategioita ja ohjelmia ovat mm. digitaalisen infrastruktuurin strategia ja liikenneinfran puurakentamisohjelma.

Digitaalisen infrastruktuurin strategiassa määritellään tavoitteet Suomen digitaalisen infrastruktuurin kehittämiselle vuodeksi 2025 sekä keinot näiden tavoitteiden saavuttamiseksi. Viestintäverkkojen rakentamista voidaan helpottaa esimerkiksi edistämällä tietoliikennekaapeleiden kustannustehokasta sijoittamista.

Liikenneinfran puurakentamisohjelmalla edistetään puun käyttöä infrarakenteissa ja lisätään tietoa puurakentamisen kansainvälisistä käytänteistä sekä sen elinkaarikustannuksista. Ohjelman tavoitteena on lisätä puun monipuolista käyttöä ja pienentää rakentamisen hiilijalanjälkeä. Lisäksi ohjelman toimeenpanon yhteydessä on tarkoitus selvittää puutteet puurakentamiseen liittyvässä koulutuksessa sekä organisoida tarvittavat lisäkoulutukset.

Seuraavalla hallituskaudella tullaan laatimaan lain liikennejärjestelmästä ja maanteistä mukainen ensimmäinen 12-vuotinen valtakunnallinen liikennejärjestelmäsuunnitelma, jonka yhteydessä tarkastellaan metsäsektorin tarpeita liikennejärjestelmään liittyen. Tämänhetkisellä perusväylänpidon rahoitustasolla toimivien ja kustannustehokkaiden kuljetusketjujen muodostaminen metsästä tuotteiden jalostuspaikalle ja siitä eteenpäin on haastavaa.

Liikenne- ja viestintäministeriö kannattaa olemassa olevien yhteistyömuotojen säilyttämistä ja kehittämistä erityisesti metsä- ja yksityisteihin liittyen. Tiedon kulun varmistaminen on välttämätöntä tavoitteellisen toiminnan toteuttamiseksi.

Lisäksi liikenne- ja viestintäministeriö huomauttaa, että vuoden alusta astuu voimaan uusi yksityistielaki, jonka avulla mm. metsäteihin ja tiekuntien toimintaan liittyviä tavoitteita tullaan edistämään. Uuden lain lisäksi erityisesti vuoden 2019 aikana panostetaan tiekuntien koulutus- ja tiedotushankkeisiin.

Sabina Lindström,

osastopäällikkö, liikenneneuvos

Kaisa Kuukasjärvi,

neuvotteleva virkamies